Torsten Gejl (ALT), 2024-04-04:
Jeg er som sagt selv lystfisker og har mødt skarven her og der, og det har ikke altid været nogen glæde.
Ofte er der skarvkolonier, der drager op ad åerne og tager stalling, som er en fisk, der ikke er særlig mange tilbage af, en meget, meget fin laksefisk, der står i små flokke og er meget lette at tage.
Jeg har også hørt, at der ved Ringkøbing Fjord blev udsat, tror jeg, 2.000 skrubber, og så vidt jeg er blevet informeret, tog skarven dem alle sammen – altså skarv erne ; det var jo ikke den samme fugl.
Der er også et problem med laksesmolt, der gør, at man er nødt til at stå ved indgangen af en kendt dansk laksefjord og klappe skarven væk, når der bliver udsat smolt.
Ligeledes er det også et problem, at fiskerne simpelt hen kan se de skarver sidde på bundgarnspælene og dykke ned og tage fiskene ud af deres garn.
Så ja, skarven er et problem, også for os lystfiskere.
Og jeg forstår godt, at lystfiskerne går ind for at reducere bestanden af skarv.
Det, som jeg synes man i første omgang skal gøre, er at søge inden for den konkrete lovgivning, hvor vi jo skyder tusindvis af skarv og måske i virkeligheden dræber titusindvis af skarv om året, både ved at skyde dem og ved at ødelægge deres æg, og se, om vi ikke kan målrette den indsats på stallingfiskeriet, på åerne og på at sikre, at fiskerne kan skyde dem på bundgarnspælene, og lave en indsats, når vi sætter skrubber ud i f.eks. Ringkøbing Fjord.
Altså, der står man og fisker i sin fjord og ved godt, at næsten hvert eneste år er bunden én stor rådden masse med det, man kalder et hvidt liglagen på.
Der kan ikke leve noget, skarv eller ej.
Der er dødt.
Kæmpestore dele af de danske indre farvande, fjordene, er døde, bugterne er døde.
Derfor er skarven nødt til at søge føde i fiskernes garn eller komme og tage de stallinger, som jeg skulle have taget med min fluestang oppe i åen.
Uanset hvad stemmer vi i hvert fald rødt, hvis det kommer i salen, hvilket jo bliver spændende om det gør.
Og jeg skulle hilse fra Enhedslisten og sige, at det gør de også.
Men vi vil gerne være med på en beretning.
Vi vil gerne se på, hvordan vi, når der kommer relevante forhandlinger, kan kigge på det her.
Der er nogle andre faktorer, som vi synes er meget, meget vigtige: Hvordan bliver trawlfangsten?
Kan vi begrænse trawlfiskeriet på en måde, så de steder, hvor der trods alt er lidt fisk tilbage, ikke bliver fuldstændig raseret af bundtrawl?
For når der er så meget kvælstof i vandet, så blomstrer algerne, så bliver vandet uklart, så kan solen ikke nå ned til bunden, og så rådner alt.
Det hjælper ikke at skyde skarven, hvis det er sådan, at bunden af havet er bundrådden.
Så andre faktorer, også CO 2 -afgiften på landbruget, kommer også til at betyde meget her, for hvis vi får en solid CO 2 -afgift, reduceres den animalske produktion så meget, at der kommer mindre kvælstof.
Det er nogle utrolig vigtige faktorer, og hvis det ikke kan lykkes inden for de regler, der er, at lave en mere specifik regulering af skarverne de steder, hvor det er allermest nødvendigt, så vil vi gerne, når vi ser på, hvilke andre presfaktorer der kan afhjælpes kraftfuldt og hurtigt, se på, om det også bliver nødvendigt at regulere yderligere på skarv og sæl, men i første omgang inden for vores lovgivning.
Med hensyn til debatten i dag synes jeg, det har været spændende at se, når flertallet sådan skifter lidt hen over debatten.
Jeg har forstået, at Moderaterne vil stemme nej til det her, hvis det kommer i salen.
Jeg har forstået, at Venstre ikke vil stemme nej.
Og det er jo allerede en spændende situation.
Jeg kan ikke helt se for mig, hvad S vil gøre.
Men mon ikke det ender med en beretning.
Det synes jeg ville være fint, for vi melder os i Alternativet også ind i den og i de forhandlinger, der kommer.
Så vidt jeg forstår, er der ikke noget forlig – der er ikke noget forlig, kan ministeren bekræfte.
Så når vi har snakket om, at der er et forlig, der skal forhandles videre, så er det der ikke.
Så jeg går ud fra, at alle Folketingets partier bliver indkaldt til de forhandlinger.
Og det er da klart, at der vil Alternativet sidde med ved bordet.
Det gør vi nok, uanset om vi kommer med i den beretning her eller ej, men jeg synes, det er fint at ende den der.
Men jeg er meget spændt på, hvad forslagsstillerne vil gøre nu, når der inden for regeringen ser ud til at være et lidt skiftende afstemningsresultat.
Tak, formand.